سوريا الصغيره بالانجليزى: Little Syria, او الحى السورى بالانجليزى: Syrian Quarter, كان واحده من احياء مانهاتن, و كان بيسكنه عرب اغلبهم هاجرو من سوريا, من نهاية تمانينات القرن التسعتاشر حتى اربعينات القرن العشرين. كان الحى فى شارع واشنطن من (باترى بارك) حتى ريكتور ستريت, و بيوصل امتداده للموقع اللى شغله بعدها مركز التجاره العالمى, اتلاقى حجر الاساس لكنسيه القديس جورج المارونيه فى موقع حطام المركز فى سنة 2001. اتدهور الحى بالتدريج مع تحسن احوال اهله و هجرتهم لمناطق افضل, خصوصا بروكلين. بعدها زال بصوره شبه تامه بعد هدم جزء كبير من شارع واشنطن لبنا مدخل نفق بروكلين-باترى. كان اغلب سكان الحى من المسيحيين العرب, من الموارنه والملكيين, اللى هاجرو من الدوله العثمانيه, من المناطق اللى فيها حاليا سوريا ولبنان, و استقرو فى نيو يورك فى اواخر القرن التسعتاشر, هرب من الفقر و التمييز, و استجابه لدعاية المبشرين الامريكان. حسب تقديرات نيو يورك تايمز, كان حوالى 5% من سكان الحى من المسلمين, اغلبهم من فلسطين. عدا المهاجرين من بلاد الشام, كان فى الحى مهاجرين من اصول متنوعه, من يونانيين و اتراك و بولونيين و سلوفاك و تشيك و ارمن و اوكرانيين و لتوانيين و مجريين و ايرلنديين.